Κανονισμός (ΕΚ) αριθ. 1873/2002 του Συμβουλίου

της 14ης Οκτωβρίου 2002

για τον καθορισμό των ορίων της κοινοτικής χρηματοδότησης των προγραμμάτων δραστηριοτήτων των εγκεκριμένων οργανώσεων ελαιοκομικών φορέων που προβλέπεται από τον κανονισμό (ΕΚ) αριθ. 1638/98 και για παρέκκλιση από τον κανονισμό αριθ. 136/66/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το άρθρο 4α παράγραφος 1 του κανονισμού (EΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(3), προβλέπει ότι τα κράτη μέλη παραγωγής ελαιολάδου μπορούν να διαθέτουν, εντός συγκεκριμένων ορίων, μέρος των ενισχύσεων που, ενδεχομένως, προβλέπονται για τους παραγωγούς ελαιολάδου ή/και επιτραπέζιας ελιάς, για να διασφαλίζεται η κοινοτική χρηματοδότηση προγραμμάτων δραστηριοτήτων τα οποία εκπονούνται από εγκεκριμένες οργανώσεις παραγωγών, εγκεκριμένες διεπαγγελματικές οργανώσεις ή άλλες εγκεκριμένες οργανώσεις φορέων ή από τις ενώσεις τους σε έναν ή περισσότερους εκ των τομέων δραστηριότητας που προβλέπονται στην εν λόγω παράγραφο. Δυνάμει του άρθρου 4α παράγραφος 3 πρώτη περίπτωση του εν λόγω κανονισμού, θα πρέπει να καθορισθούν τα όρια αυτών των ενισχύσεων.

(2) Η αποτελεσματική εκτέλεση αυτών των προγραμμάτων δραστηριοτήτων απαιτεί δημοσιονομική προβλεψιμότητα που δεν διακυβεύεται από τον ετήσιο όγκο παραγωγής ελαιολάδου και, ενδεχομένως, επιτραπέζιων ελιών κάθε κράτους μέλους. Θα πρέπει, συνεπώς, να καθορισθεί το όριο της κοινοτικής χρηματοδότησης συναρτήσει των καθοριζομένων παραμέτρων, όπως το μοναδιαίο ποσό της ενίσχυσης στην παραγωγή που αναφέρεται στο άρθρο 5 παράγραφος 2 του κανονισμού αριθ. 136/66/ΕΟΚ(4), και οι εθνικές εγγυημένες ποσότητες που αναφέρονται στην παράγραφο 3 του εν λόγω άρθρου.

(3) Για να αποφευχθούν οι στρεβλώσεις της αγοράς, θα πρέπει να προβλεφθεί σύστημα που να επιτρέπει να αποφεύγεται ώστε το σύνολο των ποσών που παρακρατούνται από τα κράτη μέλη επί της ενίσχυσης στην παραγωγή ελαιολάδου ή επιτραπέζιων ελιών, δυνάμει του άρθρου 5 παράγραφος 9 και του άρθρου 20δ παράγραφος 1 του κανονισμού αριθ. 136/66/ΕΟΚ, καθώς και του άρθρου 4α παράγραφος 1 του κανονισμού (EΚ) αριθ. 1638/98, να υπερβαίνει το όριο που καθορίζεται από τον παρόντα κανονισμό δυνάμει του άρθρου 4α παράγραφος 1 του κανονισμού (EΚ) αριθ. 1638/98.

(4) Για να ευνοηθούν τα προγράμματα δραστηριοτήτων των εγκεκριμένων οργανώσεων κατά τη διάρκεια των περιόδων εμπορίας 2002/2003 και 2003/2004, τα κράτη μέλη θα πρέπει να μπορούν να διαθέτουν για τα εν λόγω προγράμματά τους πόρους από τις κρατήσεις επί της ενισχύσεως στην παραγωγή που προβλέπονται στο άρθρο 5 παράγραφος 9 και στο άρθρο 20δ παράγραφος 1 του κανονισμού αριθ. 136/66/ΕΟΚ. Γι' αυτό, θα πρέπει να προβλεφθεί η δυνατότητα για τα κράτη μέλη να μειώνουν και μάλιστα να εξαλείφουν τις εν λόγω κρατήσεις, με την προϋπόθεση ότι αυξάνουν ισόποσα τους διαθέσιμους πόρους για τα προγράμματα δραστηριοτήτων των εγκεκριμένων οργανώσεων. Θα πρέπει, συνεπώς, να δοθεί η εξουσία στην Επιτροπή να καθορίσει την προθεσμία εντός της οποίας μπορεί να χρησιμοποιηθεί αυτή η δυνατότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αρχής γενομένης από την περίοδο εμπορίας 2002/2003 και για κάθε κράτος μέλος, το όριο του μέρους των ενισχύσεων που επιφυλάσσεται δυνάμει του άρθρου 4α παράγραφος 1 του κανονισμού (EΚ) αριθ. 1638/98 ισούται με το 3 % του αποτελέσματος που προκύπτει από τον πολλαπλασιασμό της εθνικής εγγυημένης ποσότητάς του, που καθορίζεται στο άρθρο 5 παράγραφος 3 του κανονισμού αριθ. 136/66/ΕΟΚ, επί το μοναδιαίο ποσό, εκφρασμένο σε ευρώ ανά τόνο, της ενίσχυσης στην παραγωγή, που έχει καθορισθεί στην παράγραφο 2 του εν λόγω άρθρου.

Άρθρο 2

Κατά παρέκκλιση από το άρθρο 1, για τις περιόδους εμπορίας 2002/2003 και 2003/2004, το ποσοστό του 3 % που αναφέρεται στο εν λόγω άρθρο μειώνεται, ενδεχομένως μετά την εφαρμογή του άρθρου 3, κατά τις ποσοστιαίες μονάδες που αναφέρονται στο άρθρο 5 παράγραφος 9 και στο άρθρο 20δ παράγραφος 1 του κανονισμού αριθ. 136/66/ΕΟΚ.

Άρθρο 3

Κατά παρέκκλιση από το άρθρο 5 παράγραφος 9 και από το άρθρο 20δ παράγραφος 1 του κανονισμού αριθ. 136/66/ΕΟΚ, για τις περιόδους εμπορίας 2002/2003 και 2003/2004, κάθε κράτος μέλος, πριν από ημερομηνία που θα καθορισθεί, δύναται είτε να μειώσει τα ποσοστά που προβλέπονται στις εν λόγω παραγράφους, είτε να μην εφαρμόζει τις εν λόγω παραγράφους, με την προϋπόθεση ότι διαθέτει τους πόρους που αποδεσμεύονται με τον τρόπο αυτό, στο μέρος των ενισχύσεων που επιφυλάσσεται δυνάμει του άρθρου 4α παράγραφος 1 του κανονισμού (EΚ) αριθ. 1638/98.

Η ημερομηνία που αναφέρεται στο πρώτο εδάφιο καθορίζεται από την Επιτροπή σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 14 Οκτωβρίου 2002.

Για το Συμβούλιο

Η Πρόεδρος

M. Fischer Boel

(1) Πρόταση της 1ης Ιουλίου 2002 (δεν δημοσιεύθηκε ακόμα στην Επίσημη Εφημερίδα).

(2) Γνώμη η οποία διατυπώθηκε στις 24 Σεπτεμβρίου 2002 (δεν δημοσιεύθηκε ακόμα στην Επίσημη Εφημερίδα).

(3) ΕΕ L 210 της 28.7.1998, σ. 32· κανονισμός όπως τροποποιήθηκε από τον κανονισμό (EΚ) αριθ. 1513/2001 (ΕΕ L 201 της 26.7.2001, σ. 4).

(4) ΕΕ 172 της 30.9.1966, σ. 3025/66· κανονισμός όπως τροποποιήθηκε τελευταία από τον κανονισμό (EΚ) αριθ. 1513/2001.